Sklep X Ips 772/2008
Datum: 2009-01-09T01:00:00.000+01:00
ecli: ECLI:SI:VSRS:2009:X.IPS.772.2008
opravilna_stevilka_ii_stopnje: Sodba UPRS U 2610/2007
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: pravočasnost revizije

## Jedro

Rok za vložitev revizije teče od vročitve prepisa sodbe sodišča prve stopnje. Ta je namreč postala pravnomočna z njeno izdajo, saj zoper njo na podlagi prvega odstavka 73. člena ZUS-1 pritožba ni dovoljena.

## Izrek

Revizija se zavrže.

## Obrazložitev

Z izpodbijano sodbo je sodišče prve stopnje na podlagi 2. točke prvega odstavka 64. člena Zakona o upravnem sporu (ZUS-1, Uradni list RS, št. 105/06) delno ugodilo tožbi in odpravilo 4. točko odločbe Upravne enote Ljubljana z dne 11. 6. 2007, v delu, ki se nanaša na zavrnitev zahteve za denacionalizacijo poslovnega prostora detajlne trgovine (parc. št. 11 k.o...) in v tem delu zadevo vrnilo prvostopenjskemu upravnemu organu v ponoven postopek, v preostalem delu pa je na podlagi prvega odstavka 63. člena ZUS-1 zavrnilo tožbo zoper navedeno odločbo v zvezi z odločbo tožene stranke z dne 14. 11. 2007. Z navedeno odločbo prvostopenjskega upravnega organa je bilo med drugim odločeno, da se upravičenki A.V. za podržavljeno premično premoženje grosistične trgovine A.V. določi odškodnina v višini 45.155,07 USD v obveznicah Slovenske odškodninske družbe s pripadajočimi obrestmi ter da se zavrne zahteva za denacionalizacijo: nepremičnine - poslovnega prostora detajlne trgovine (parc. št. 11 k.o...) in premičnega premoženja detajlne trgovine.

Zoper pravnomočno sodbo sta tožnika dne 4. 12. 2008 vložila revizijo.

Revizija je prepozna.

Zoper pravnomočno sodbo, izdano na prvi stopnji, lahko stranke vložijo revizijo v 30 dneh od vročitve prepisa sodbe (prvi odstavek 83. člena ZUS-1). Rok za vložitev revizije teče od vročitve prepisa sodbe sodišča prve stopnje. Ta je namreč postala pravnomočna z njeno izdajo, saj zoper njo na podlagi prvega odstavka 73. člena ZUS-1 pritožba ni dovoljena. Na to je v pravnem pouku izpodbijane sodbe opozorilo tudi sodišče prve stopnje.

V obravnavanem primeru je bila z revizijo izpodbijana sodba sodišča prve stopnje vročena odvetniku tožnikov dne 5. 5. 2008, kar je razvidno iz povratnice v sodnem spisu. Tridesetdnevni rok za vložitev revizije po prvem odstavku 83. člena ZUS-1, ki je začel teči dne 6. 5. 2008, je potekel v sredo dne 4. 6. 2008 ob 24.00 uri. Revizija, ki jo je vložil odvetnik, je bila poslana priporočeno po pošti dne 4. 12. 2008, kar je razvidno iz prejemnega potrdila na reviziji in iz potrdila pošte na poštni ovojnici. Revizija je bila torej vložena po izteku tridesetdnevnega roka iz prvega odstavka 83. člena ZUS-1 in je prepozna.

Glede na navedeno je vrhovno sodišče revizijo na podlagi 89. člena ZUS-1 kot prepozno zavrglo.